‘จีสตีล’แก้หนี้ล็อตแรก5พันล.
สะสางตามแผนจบไตรมาส3 ตงฮั้ววิ่งรับเพิ่มทุนทำงานใหญ่
3 ก.ค. 2555

สะสางตามแผนจบไตรมาส3 ตงฮั้ววิ่งรับเพิ่มทุนทำงานใหญ่
“จีสตีล” ทยอยแปลงหนี้เป็นทุนรอบแรก 5,000 ล้าน กดดี/อี ต่ำกว่า 1 เท่า หลัง 6 ส.ค.ประชุมผู้ถือหุ้นจบ แปลงหนี้เป็นทุนอีก 1-2 รอบ ต.ค.ได้เงินใหม่ 
บริษัท จี สตีล (GSTEEL) เปิดเผยว่า บริษัทอยู่ระหว่างการทยอยแปลงหนี้เป็นทุนกับเจ้าหนี้การค้า รอบแรก จำนวน 25 ราย มูลหนี้ 5,015 ล้านบาท จำนวนหุ้นสามัญออกใหม่ 10,030 ล้านหุ้น ราคาแปลงหนี้ 0.50 บาท 
ทั้งนี้ มติคณะกรรมการบริษัท จี สตีล วันที่ 29 มิ.ย. 2555 ให้เพิ่มทุนจดทะเบียนจาก 17,028.55 ล้านบาท เป็น 52,993.90 ล้านบาท โดยออกหุ้นสามัญใหม่ จำนวน 35,965.34 ล้านหุ้น มูลค่าตราไว้หุ้นละ 1 บาท เพื่อรองรับการแปลงหนี้เป็นทุน 10,030 ล้านหุ้น 
ขณะที่การเสนอขายผู้ถือหุ้นเดิม (R/O) 2,400 ล้านหุ้น รองรับใบสำคัญแสดงสิทธิซื้อหุ้นสามัญ (GS – W 2) ให้ผู้ถือหุ้นเดิมที่ใช้สิทธิเพิ่มทุน และรองรับ GS–W 3 7,500 ล้านหน่วย ให้กับนักลงทุนที่ใส่เงินกู้เข้ามา และจัดสรรให้ที่ปรึกษาการเงินในการปรับโครงสร้างหนี้ไม่เกิน 1,200 ล้านหุ้น และที่ปรึกษาการเงินในการควบรวมกิจการ 240 ล้านหุ้น 
สำหรับการทยอยแปลงหนี้เป็นทุนครั้งนี้ ส่วนใหญ่เป็นเจ้าหนี้การค้าซึ่งเกิดจากภาวะวิกฤตเหล็กปี 2552 
นายชาญ บูลกุล ประธานกรรมการบริหาร บริษัท บรุ๊คเคอร์ กรุ๊ป (BROOK) ที่ปรึกษาการปรับโครงสร้างหนี้ กล่าวว่า การปรับโครงสร้างหนี้รอบแรกนี้สำเร็จ จะทำให้กลุ่มจี สตีล แข็งแรงขึ้น โดยสัดส่วนหนี้สินต่อทุน (ดี/อี) ในกลุ่มจะต่ำกว่า 1 เท่า จากเดิม 3.5 เท่า และขณะนี้อยู่ระหว่างการเจรจากับสถาบันการเงิน 
นายชาญ กล่าวว่า หลังการประชุมวิสามัญผู้ถือหุ้น 6 ส.ค.นี้ จะเซ็นสัญญาปรับโครงสร้างหนี้อีก 1-2 รอบ มูลหนี้ 4,500-5,000 ล้านบาท และการแปลงหนี้เป็นทุน
“การปรับโครงสร้างหนี้และหาเงินทุนใหม่ เป็นไปตามแผนจบภายในไตรมาส 3 นี้ ซึ่งระหว่างนี้ได้ศึกษาแผนควบรวมกิจการในกลุ่มไว้ด้วย หลังนักลงทุนใหม่ใส่เงินเข้ามา ซึ่งจะเห็นความชัดเจนอีก 2 สัปดาห์จากนี้ โดยมีข้อตกลงส่วนหนึ่งแล้ว” นายชาญ กล่าว
ด้านนายสมนึก กยาวัฒนกิจ กรรมการผู้อำนวยการ บริษัท ตงฮั้ว คอมมูนิเคชั่นส์ (TONHUA) กล่าวว่า บริษัทจะเพิ่มทุนอีก 800 ล้านบาท เป็น 920 ล้านบาท โดยเสนอขายผู้ถือหุ้นเดิม 240 ล้านหุ้น สัดส่วน 1 หุ้น เดิมได้ 2 หุ้นใหม่ ราคาหุ้นละ 1 บาท และ 2 หุ้นเดิมได้ 1 วอร์แรนต์ฟรี อีก 500 ล้านหุ้น เสนอขายนักลงทุนเฉพาะเจาะจง ราคา 1 บาท 
นายสมนึก กล่าวว่า ยังไม่ได้กำหนดวันเรียกชำระเพิ่มทุน รอให้โครงการที่ทำมีความชัดเจน สำหรับราคาหุ้นที่ปรับตัวชนเพดาน 30% ปิดที่ 7.60 บาท ไม่ทราบสาเหตุ คาดเป็นหุ้นเล็กราคาขยับง่าย